
Text rozhodnutia
Súd: Krajský súd Bratislava Spisová značka: 10Sd/169/2013 Identifikačné číslo súdneho spisu: 1013201916 Dátum vydania rozhodnutia: 26. 09. 2017 Meno a priezvisko sudcu, VSÚ: JUDr. Beata Jurgošová ECLI: ECLI:SK:KSBA:2017:1013201916.11 ROZSUDOK V MENE SLOVENSKEJ REPUBLIKY Krajský súd v Bratislave sudkyňou JUDr. Beátou Jurgošovou v právnej veci navrhovateľky J.. G. Q. N., bytom T. XXXX/XX, U., proti odporkyni Sociálnej poisťovni ústredie v Bratislave, ul. 29. augusta č. 8, Bratislava, o invalidný dôchodok, takto r o z h o d o l : Súd rozhodnutie odporkyne číslo XXX XXX XXXX X zo dňa 26. júna 2013 v spojení s rozhodnutím číslo XXX XXX XXXX X zo dňa 22.11.2013 potvrdzuje. Účastníkom náhradu trov konania nepriznáva. o d ô v o d n e n i e : Rozhodnutím číslo XXX XXX XXXX X zo dňa 26. júna 2013 odporkyňa podľa § 70 ods. 1 a § 82 zákona č. 461/2003 Z.z. o sociálnom poistení v znení neskorších predpisov navrhovateľke od 31. januára 2012 priznala invalidný dôchodok v sume 289,70 eur mesačne. Podľa § 82 a § 293ce zákona č. 461/2003 Z.z. o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny Slovenskej republiky č. 329/2012 Z.z., ktorým sa ustanovuje pevná suma zvýšenia dôchodkovej dávky a percento zvýšenia úrazovej renty, navrhovateľke od 1. januára 2013 zvýšila invalidný dôchodok na sumu 295,60 eur mesačne. Rozhodla tak s odôvodnením, že podľa posudku posudkového lekára Sociálnej poisťovne, pobočka Bratislava zo dňa 13. júna 2013 navrhovateľka je od 31. januára 2012 invalidná s mierou poklesu schopnosti vykonávať zárobkovú činnosť 55 %. Rozhodnutím číslo XXX XXX XXXX X zo dňa 22.11.2013 odporkyňa podľa § 73, § 112 ods. 4, § 82 a § 293ce zákona č. 461/2003 Z.z. o sociálnom poistení v znení neskorších predpisov zvýšila navrhovateľke sumu invalidného dôchodku od 5. septembra 2013 na 369,80 eur mesačne. Rozhodla tak s odôvodnením, že podľa posudku posudkového lekára Sociálnej poisťovne, ústredie Bratislava zo dňa 24. októbra 2013 navrhovateľka je od 5. septembra 2013 naďalej invalidná s mierou poklesu schopnosti vykonávať zárobkovú činnosť 70 %. Navrhovateľka žiadala preskúmať rozhodnutia odporkyne zo dňa 26.6.2013 a zo dňa 22.11.2013. Poukazovala na nepriaznivý zdravotný stav. Súd preskúmal napadnuté rozhodnutia podľa § 250l a nasl. O.s.p., prejednal návrh navrhovateľky a dospel k záveru, že návrh nie je dôvodný. Súd vykonal dokazovanie výsluchom odporkyne, posudkami posudkového lekára Sociálnej poisťovne pobočky Bratislava zo dňa 13.6.2013, posudkom posudkového lekára Sociálnej poisťovne ústredie Bratislava zo dňa 24. októbra 2013 a zo dňa 14.5.2015, oboznámil sa s posudkovým spisom odporkyne a zistil tento skutkový stav. Podľa § 70 ods. 1 zákona č. 461/2003 Z.z. o sociálnom poistení v znení neskorších predpisov poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 zákona č. 461/2003 Z.z. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Podľa § 71 ods. 2 cit. zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 cit. zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 cit. zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 6 cit. zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 cit. zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 73 ods. 2 cit. zákona suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70 %, sa určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty; § 63 ods. 1 tretia veta a štvrtá veta platia rovnako. Hodnotenie miery zhoršenia zdravotného stavu vyžaduje odborné lekárske znalosti a vo veciach dôchodkového poistenia je podľa zákona č. 461/2003 Z.z. o sociálnom poistení lekárska posudková činnosť dôchodkového poistenia zverená posudkovému lekárovi sociálneho poistenia príslušnej pobočky a posudkovému lekárovi sociálneho poistenia ústredia (§ 153 ods. 5 zákona č. 461/2003 Z.z.). Podľa § 112 ods. 4 zákona č. 461/2003 Z.z. o sociálnom poistení v znení neskorších predpisov výplata dávky sa zastaví, uvoľní alebo sa dávka vypláca v nižšej sume alebo vo vyššej sume, ak sa zmenia skutočnosti rozhodujúce na nárok na výplatu dávky. Navrhovateľka bola uznaná za invalidnú od 31.1.2012 na základe posudku posudkového lekára Sociálnej poisťovne pobočka Bratislava zo dňa 13.6.2013, ktorý ju uznal za invalidnú podľa § 71 ods. 1 zákona č. 461/2003 Z. z. o sociálnom poistení s mierou poklesu vykonávať zárobkovú činnosť 55 %. Rozhodujúcim zdravotným postihnutím u navrhovateľky boli stanovené duševné choroby a poruchy správania, poruchy nálad (depresívne, stredne ťažké formy ( kapitola V., položka 3) písm. a) prílohy č. 4 zákona č. 461/2003 Z.z. ), kde mieru poklesu schopnosti vykonávať zárobkovú činnosť posudkový lekár stanovil na 45 %. Za iné zdravotné postihnutie zvýšil percentuálnu mieru o 10 %. Celková miera poklesu schopnosti vykonávať zárobkovú činnosť je 55 %. Navrhovateľka v opravnom prostriedku zo dňa 5.8.2013 nesúhlasila s určenou mierou poklesu schopnosti vykonávať zárobkovú činnosť. Posudkový lekár Sociálnej poisťovne ústredie Bratislava v posudku zo dňa 24.10.2013 konštatoval, že zdravotný stav navrhovateľky spĺňa posudkové kritéria na uznanie invalidity naďalej, t.j. od 5.9.2013 s MPSVZČ 70 % - dňom psychiatrického vyšetrenia. Uviedol, že rozhodujúcim zdravotným postihnutím je recidivujúca depresívna porucha, terajšia ťažká epizóda bez psychotických príznakov, generalizovaná úzkostná porucha. Nejedná sa v klinickom obraze o rozvinuté ochorenie typu endogénnej depresie alebo recidivujúcej depresívnej poruchy ťažkej formy, pretože nie sú vyznačené príznaky: bludy, halucinácie, nedodržiavania hygienických potrieb, úplná sociálna izolácia. Navrhovateľke bolo, vykonané opakované psychologické vyšetrenie v apríli a v septembri 2013 so záverom, že sú prítomné známky rozvoja organického psychosyndrómu, predmetné vyšetrenia sú nedostatočné, nie sú vyznačené metodiky a testy, ktoré boli použité, nie je určená forma daného ochorenia, t.j. či sa jedná o stredne ťažkú alebo ťažkú poruchu, podľa odborných nálezov sú len príznaky počínajúceho daného ochorenia. Vzhľadom na uvedené stanovil strednú hranicu MPSVZČ v percentách - 60 %. Pre iné zdravotné postihnutie určil MPSVZČ 10 %, jednotlivé ochorenia uvedené v diagnóze súhrne vykazujú v klinickom obraze len ľahkú funkčnú poruchu, ako samostatné klinické jednotky sú posudkovo bezvýznamné. Bolesti chrbtice- dorzalgie vykazujú korelát s ľahkým funkčným postihnutím chrbtice na podklade degeneratívnych zmien primeraných veku navrhovateľky. Mieru poklesu schopnosti vykonávať zárobkovú činnosť v percentách určil vo výške 70 %. Rozhodujúcim zdravotným postihnutím sú duševné choroby a poruchy správania, poruchy nálad, ťažké formy, F33(kapitola V, položka 3b). Navrhovateľka je invalidná od 5.9.2013 s MPSVZČ 70 %. Posudkový lekár Sociálnej poisťovne ústredie Bratislava v posudku zo dňa 14.5.2015 uviedol, že zaradenie poruchy do ťažkej formy s MPSVZČ 60 % z percentuálneho rozpätia 50 - 80 % pre túto položku, považuje pre posudzovanú za mimoriadne priaznivé, nakoľko depresívna porucha navrhovateľky nedosahuje klinicky závažný stupeň, pre čo svedčí aj minimálna dávka antidepresíva, ktoré užíva. Zaradenie rozhodujúceho zdravotného postihnutia do ťažkej formy afektívnych porúch, s určenou MPSVZČ 60 % od 5.9.2013 (od dátumu nálezov neuropsychológa a psychiatra), tak, ako bolo posúdené posudkovou lekárkou Sociálnej poisťovne, ústredie dňa 24.10.2013, považuje pre žiadateľku za mimoriadne priaznivé a zvýšenie MPSVZČ na všetky ostatné ohorenia o 10 % považuje za adekvátne. Naďalej potvrdil invaliditu od 5.9.2013 s celkovou MPSVZČ 70 %, z toho 60 % na rozhodujúce zdravotné postihnutie a zvýšenie o 10 % na pridružené ochorenia. Rozhodujúcim zdravotným postihnutím sú duševné choroby a poruchy správania, poruchy nálad, ťažšie formy, F33. Navrhovateľka je naďalej invalidná podľa § 71 ods. 1 zákona č. 461/2003 Z. z. o sociálnom poistení. Navrhovateľka sa na pojednávanie dňa 26.9.2017 nedostavila, bola riadne predvolaná, doručenie mala vykázané (uložením na pošte) podľa § 47 ods. 2 Občianskeho súdneho poriadku (ďalej len O.s.p.), a preto súd podľa § 101 ods. 2 O.s.p. vec prejednal v jej neprítomnosti. Zástupkyňa odporkyne žiadala napadnuté rozhodnutie zo dňa 26.6.2013 a zo dňa 22.11.2013 ako vecne správne potvrdiť. Trvala na tom, že posúdenie zdravotného stavu navrhovateľky bolo správne, vychádzalo z predchádzajúcich lekárskych správ a jeho správnosť bola potvrdená aj v závere poslednej lekárskej správy. Posudkový lekár sociálneho poistenia Sociálnej poisťovne pobočka Bratislava ako aj posudkoví lekári sociálneho poistenia Sociálnej poisťovne ústredie Bratislava vo svojich vyššie uvedených posudkoch zohľadnili všetky navrhovateľkou uvádzané ťažkosti a vyporiadali sa s lekárskymi nálezmi nachádzajúcimi sa v zdravotnej dokumentácii navrhovateľky. Zhodne určili, že rozhodujúcim zdravotným postihnutím u navrhovateľky je recidivujúca depresívna porucha, terajšia ťažká epizóda bez psychotických príznakov, generalizovaná úzkostná porucha, pričom posudkový lekár Sociálnej poisťovne ústredie Bratislava po zhodnotení zdravotného stavu a pracovnej schopnosti navrhovateľky konštatoval, že sa jedná o stredne ťažkú alebo ťažkú poruchu, podľa odborných nálezov sú len príznaky počínajúceho daného ochorenia (kapitola V., položka 3b) prílohy č. 4 zákona č. 461/2003 Z.z.) a zvýšil mieru poklesu schopnosti vykonávať zárobkovú činnosť na 70 %, z toho 60 % na rozhodujúce zdravotné postihnutie a zvýšenie o 10 % na ostatné ochorenia a to jednotlivé ochorenia uvedené v diagnóze súhrne vykazujú v klinickom obraze len ľahkú funkčnú poruchu, ako samostatné klinické jednotky sú posudkovo nevýznamné. Bolesti chrbtice - dorzalgie vykazujú korelát s ľahkým funkčným postihnutím chrbtice na podklade degeneratívnych zmien primeraných veku navrhovateľky. Navrhovateľka je naďalej invalidná podľa § 71 ods. 1 zákona č. 461/2003 Z.z. o sociálnom poistení, lebo pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Invalidita trvá naďalej, od 5.9.2013 (od dátumu nálezov neuropsychológa a psychiatra) s MPSVZČ 70%, a vznikla v dôsledku choroby. Zistenia posudkových lekárov neboli spochybnené ani v súdnom konaní. Závery posudkov posudkových lekárov sú odborné, presvedčivé, náležite zdôvodnené a súd nezistil rozpor medzi ich závermi a zisteným skutočným stavom. Krajský súd preto z vyššie uvedených dôvodov napadnuté rozhodnutia odporkyne číslo XXX XXX XXXX X zo dňa 26. júna 2013 v spojení s rozhodnutím číslo XXX XXX XXXX X zo dňa 22.11.2013 podľa § 250q ods. 2 O.s.p. ako vecne správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľka nebola v konaní úspešná a odporkyni trovy konania neprislúchajú. Podľa ustanovenia § 492 ods. 1 SSP konania podľa tretej hlavy piatej časti Občianskeho súdneho poriadku začaté predo dňom nadobudnutia účinnosti tohto zákona sa dokončia podľa doterajších predpisov. Poučenie: Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods. 1 O.s.p./.

